टंला , फेब्रुवारि 4 : उदालगुरि जिल्लानि सिङाव थानाय बेंगबारिआव बेरगांव कछ - राजबंसि मुल युवा आरो महिला सन्मिलनि आफादआ 4 थि नै बोसोरारि जथुमाखौ रबिबाराव खुंफुंबाय । गेवलां जथुमायाव थांखिजानाय बुंथिगिरि आरो दुलाराय कछ राजबंसि फरायसा आफादनि गाहाय नेहाथारि रन्जित कुमार रय बिथांआ बुङोदि , " कछ राजबंसि हारिनि राव , गान्नाय जोमनाय , हारिमु आरो गोथां जारिमिनआ जिल्लाफोराव थांनानै दं " । बिथांआ बुंदोंदि , कछ राजबंसि , जाय हारिआ आसाम हादोरसायाव असमियाफोरजों गोरोबलांदों , सोनाब बेंगलाव बेंगलिफोरजों गोरोबलांदों , बिहार हादोरसायाव बिहारिफोरजों गोरोबलांदों , नेफाल हादोराव नेफालिफोरजों गोरोबलांदों , बैसोर बिथांमोनहा कछ - राजबंसि हारिनि आरो जारिमिनारि कामातापुर राज्योखौ संफिननांगौ । बिथांआ बुंबावोदि , कछ राजबंसि हारिनि सेडियुल ट्रायबनि दाबि आरो आलादा राज्यो कामातापुर दाफुंना होनायनि दाबिफोरनि सायाव आसाम सरकारा बिमा बाथुलनि नोजोरजों नायगासिनो दं । आसामनि गिबि मंत्री सर्बानन्द सनवाल बिथांनि खौरांगिरि आरो नेहाथारि रिसिकेस गौस्वामि बिथांआ गेवलां जथुमायाव गाहाय आलासि महरै नुजाथिनानै बुंङोदि , दानि खुंथायाव थानाय सरकरनि सायाव फोथाय आरो नेनानै थाथ' । रिसिकेस बिथांआ हादोरसानि माखासे गेदेमा बिथांमो फारियै - ज्यती प्रसाद आगरवाला , ड : भुपेन हाजरिका आरो मामनि रायसाम गौस्वामि बिथांमोनि बिहोमा होलांनायफोरखौ गोसोखांनानै राज्यो राजाफोरनि सिगांआव बुंथियो । दुलाराय कछ - राजबंसि महिला सन्मिलनि आफादनि आफादगिरि चन्ड्र सिंह तालुक्दार बिथांआ जथुमानि गेवलां मेलखौ बेखेवनानै बुङोदि , कछ - राजबंसि हारिखौ मोनफ्रोमबो होदोरसानि खुंथायाव थानाय सरकार आरो मिरु सरकारआ बिसायखथिनि सिगां नंखाय खोथा बुंनानै लल्लिपप होनानै थगायबोगासिनो आरो गादबनो नाजाबोगासिनो , जोंहा बिर सिलारायनि गोथां जारिमिन दं , जोंनि समायना हारिमु आरो रावफोरा आथिखालाव गोमालांबाय । जोंनि हारिनि सुबुंफोरा गुबुन हारिनि हारिमुखौ बोजबनानै लानांबाय , जों जोंनि खाथिआव थानाय हारिनि बिमानि रावखौ सोलोंनो गोनां जाबाय , जों जोंनि समाज , रांखान्थिफोरखौ फोजौखांनो आरो ST नि मोन्थाय लोगोसे आलादा राज्यो खामातापुरनि मोन्थायखौ मोन्नो थाखाय खौसेथि जानांगोन " होन्ना बिथांआ बुङो । 
कछ राजबंसि हारिआ हारिमुखौ रैखाथि होनो ट्रायबेल बिमुं आरो कामातापुर राज्योनि थाखाय सोमावसारलांगोन